施磨衲與惠因長老
作者：曹勛
朝代：宋

paragraphs: 三韓山川悉漢地，其中佛法亦復然。
王子義天不思議，剪除須髮作佛事。
東渡參問三乘法，無爲分與最上乘。
喜抱方袍入浄人，有僧恭敬能攝受。
寶華粲縟並文綺，金針細衲成帖相。
衣裓一一如來法，一一針孔藏妙用。
經歷百千無退轉，佛光律儀不曾失。
我以至寶易得之，每善護持神通藏。
是故回施惠因老，願以此衣覆法身。
天風海濤助潮音，普聞四衆及一切。
常如此袍無斷滅，惠因法施亦無窮。
楖栗橫拈師子牀，法法流通並東海。